
Parlamentul României

Camera Deputaţilor

Comisia pentru apărare, ordine                                                              Bucureşti, 24.09.2003

publică şi siguranţă naţională                                                                  PL 535/2003
Nr.32/568/2003

RAPORT

asupra proiectului de Lege pentru aprobarea Ordonanţei de urgenţă a Guvernului nr.60/2003 privind aprobarea achiziţionării de către Ministerul Administraţiei şi Internelor a unei nave maritime de patrulare de la Ministerul Federal de Interne din Republica Federală Germania, precum şi a plăţii serviciului de transport al acesteia până în portul Constanţa

1. În conformitate cu prevederile art.89 şi 107 din Regulamentul Camerei Deputaţilor, Comisia pentru apărare, ordine publică şi siguranţă naţională, a fost sesizată spre dezbatere şi avizare în fond, în procedură de urgenţă, cu proiectul de Lege pentru aprobarea Ordonanţei de urgenţă a Guvernului nr.60/2003 privind aprobarea achiziţionării de către Ministerul Administraţiei şi Internelor a unei nave maritime de patrulare de la Ministerul Federal de Interne din Republica Federală Germania, precum şi a plăţii serviciului de transport al acesteia până în portul Constanţa, trimis cu adresa nr. 535 din 11.09.2003 şi înregistrat cu nr. 32/568 din 11.09.2003.


Consiliul Legislativ, cu nr.937/26.06.2003, a avizat favorabil proiectul ordonanţei de urgenţă, cu anumite observaţii şi propuneri.

Comisia juridică, cu nr. 31/535 din 17.09.2003 a avizat favorabil acest proiect de lege. 


Proiectul de lege contribuie la realizarea unui sistem integrat de securizare a frontierei prin înlocuirea navelor maritime aflate în prezent în dotarea Poliţiei de Frontieră cu mijloace tehnice care să corespundă misiunilor specifice.

Proiectul face parte din categoria legilor ordinare şi a fost adoptat de Senat, în şedinţa din 4 septembrie 2003 potrivit prevederilor art. 74 alin.(2) din Constituţie.

2. La dezbaterea proiectului de lege au participat în calitate de invitaţi, conform art. 51 şi 52 din Regulamentul Camerei Deputaţilor,domnul comisar Tomiţă Dogaru din cadrul Poliţiei de Frontieră şi domnul Mircea Alexandru, secretar de stat pentru Relaţii cu Parlamentul, Armonizare Legislativă şi Relaţii Publice din Ministerul Administraţiei şi Internelor.

3. La lucrările comisiei au fost prezenţi 23 deputaţi din totalul de 26 de membri ai comisiei.

4.  Proiectul de lege a fost adoptat cu unanimitatea voturilor deputaţilor prezenţi.

În urma dezbaterii, în şedinţa din 23 septembrie 2003, comisia a hotărât să supună acest proiect de Lege Plenului Camerei Deputaţilor spre dezbatere şi adoptare, în forma adoptată de Senat.

      VICEPREŞEDINTE ,                                                                              SECRETAR,

           Marcu TUDOR                                                                                  Ristea PRIBOI

